b'\n_START_ARTICLE_\nElvira\n_START_SECTION_\nIzvor imena\n_START_PARAGRAPH_\nIme Elvira je \xc5\xa1pansko, ki je verjetno germanskega izvora. Razlagajo ga iz gotskega imena Alahwara, Alwara z domnevnim pomenom\xc2\xa0\xc2\xbbvse verujo\xc4\x8da\xc2\xab. Drugi raziskovalci menijo, da je ime Elvira samo razli\xc4\x8dica arabsko-\xc5\xa1panskega imena Elmira, ki je pomenulo\xc2\xa0\xc2\xbbkneginja\xc2\xab. Nekateri pa menijo, da je ime izpeljano iz imena kraja Aliberris v \xc5\xa1panski provinci Granada.\n_START_SECTION_\nPogostost imena\n_START_PARAGRAPH_\nPo podatkih Statisti\xc4\x8dnega urada Republike Slovenije je bilo na dan 31. decembra 2007 v Sloveniji \xc5\xa1tevilo \xc5\xbeenskih oseb z imenom Elvira: 634.\n_START_SECTION_\nOsebni praznik\n_START_PARAGRAPH_\nV koledarju je ime Elvira zapisano 16. julija (Elvira, opatinja nem\xc5\xa1kega samostana Oren, \xe2\x80\xa0 16. julij v 12. stoletju) in 25. avgusta (Elvira, francoska mu\xc4\x8denka).'